De elektroniske trafiktavler på blandt andet Motorring 3 og Køge Bugt Motorvejen kommer ikke til at blive tændt igen lige foreløbig.

Tavlerne blev slukket i marts, da pengene, man havde brugt til at drive tavlerne, var brugt op. Men på trods af protester fra flere politikere er der ikke flertal for at holde gang i de elektroniske tavler.

Det ærgrer Dansk Folkepartis transportordfører, Kim Christiansen.

- Det er jo tudetosset, at vi har brugt penge på at hænge dem op, og så ikke har råd til at drive dem videre, siger han og fortsætter.

- Selvfølgelig er der penge i systemet, det handler bare om at få dem fordelt, så vi kan for genindført de her tavler, mener han.

Læs også : Slut med elektroniske trafiktavler på flere motorveje

Også Socialdemokratiets folketingsmedlem Mattias Tesfaye mener, at pengene bør findes.

- Jeg synes, at tavlerne er alle pengene værd. Billisterne er glade for dem, og de giver jo også mulighed for, at politiet kan give informationer, siger Mattias Tesfaye.

Der skulle findes 30 millioner kroner for at holde tavlerne tændt, men det kunne der ikke findes flertal for blandt transportforligskredsen, der tæller S, R, V, K, LA, DF og SF.